Псапэ фщIэнумэ
«Добровольцы — детям» Iуэхум хэту шыщхьэуIум и 29-м Налшык щекIуэкIынущ «ХъуэпсапIэхэр нахуапIэ мэхъу» псапащIэ телемарафоныр.
«Восток» киногъэлъэгъуапIэм и гупэм деж щекIуэкIынущ а Iуэхур. Езым и телевизионнэ нэтын зиIэж Магомедовэ ФатIимэрэ абы дэлэжьэну Аттаев Азноррэ «Къэбэрдей-Балъкъэр» телеканалым еплъхэм, мы Iуэхум къекIуалIэхэм яхутепсэлъыхьынущ адэ-анэншэу къэна сабийхэм, сабий зеиншэхэр зыпIыну къэзыщта унагъуэхэм.
Къэбэрдей-Балъкъэрым сыт щыгъуи гулъытэ хэха щыхуащI сабий зеиншэхэм. Налшык администрацэм сабийхэр пIынымрэ зыхуей хуэгъэзэнымкIэ и къудамэм и унафэщI Шаваевэ Ольгэ зэрыжиIэмкIэ, 2012 гъэм сабий 22-м унагъуэ ягъуэтащ, 49-р япIыну къащтащ, тIу зрашэлIэжащ.
Республикэм и цIыхухэм зеиншэхэм гулъытэ хуащIыным, сабий зыпIыну къэзыщта унагъуэхэм зыщIагъэкъуэным къыхуеджэнырщ Налшык администрацэм, «Къэбэрдей-Балъкъэр» ВТК» къэрал кIэзонэ IуэхущIапIэм, «ФIы щIэ» республикэ цIыхубэ зэгухьэныгъэм къызэрагъэпэщ псапащIэ телемарафоным и мурад нэхъыщхьэр. Мы IуэхумкIэ щIэгъэкъуэн мэхъу КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэр.
Дэтхэнэми Iэмал иIэщ мы Iуэхум хузэфIэкI хилъхьэну. Ахъшэ къыхахынущ сыхьэтищым и кIуэцIкIэ — 17:00-м щегъэжьауэ 20:00 хъуху. Ахъшэу къыхэкIыр сабий зеиншэ къэзыщта, бын куэд зиIэ унагъуэхэм трагуэшэнущ. Мыр къызэзыгъэпэщхэр мэгугъэ ди гущIэгъу хуэныкъуэхэм я хъуэпсапIэр нэрылъагъу ящыщIынымкIэ сэбэп хъуфынухэр Iуэхум къыхыхьэну.
«ХъуэпсапIэхэр нахуапIэ мэхъу» телемарафоныр зэрекIуэкIыр «Къэбэрдей-Балъкъэр» ВТК» къэрал кIэзонэ IуэхущIапIэм къигъэлъэгъуэнущ.
Пщыгъуэш Iэсият
